Transitorowers slaan buite winkel toeG4S-geldwa (Argieffoto) Skote het Maandagmiddag buite ŉ winkel in Bloemhof, Noordwes, geklap toe gewapende rowers op ŉ transitovoertuig toegeslaan het terwyl wagte besig was om geld op te laai. Sers. Kelebogile Moleko, woordvoerder van die polisie, het gesê die G4S-wagte het nog die geld in die voertuig gelaai toe hulle deur vier rowers gekonfronteer is. “Die rowers het twee skote afgevuur, maar niemand is gewond nie en daar is ook nie eiendom beskadig nie.” Die rowers het met ŉ onbevestigde bedrag kontant op die vlug geslaan. ŉ Saak van roof word ondersoek en niemand is nog in hegtenis geneem nie. Transitovoertuie landwyd het tot dusver vanjaar erg onder rooftogte deurgeloop, maar die minister van polisie en die nasionale polisiekommissaris het vroeër vandeesmaand aangevoer dat dié rooftogte in die voorafgaande maand aansienlik afgeneem het. Min. Bheki Cele het toe gesê transitorooftogte het in Junie met 61% afgeneem vergeleke met Mei.